Peisajul numelor de domeniu s-a schimbat semnificativ în ultimii doi ani din cauza introducerii de noi gTLD-uri (de exemplu, „.car”, „.hotel”), care a avut loc după deschiderea spațiului gTLD de către Corporația pentru alocarea de nume și numere de domenii internet (Internet Corporation for Assigned Names and Numbers - ICANN). La momentul elaborării prezentului raport au fost delegate peste 1 200 de noi gTLD-uri și se estimează că, până la sfârșitul exercițiului bugetar 2018 al ICANN, vor fi pe deplin delegate și operaționale peste 1240 de gTLD-uri. În prezent, înregistrările lor reprezintă 25,6 milioane de nume de domeniu, din 329,3 milioane înregistrate la nivel mondial (142,7 milioane fiind înregistrate în cadrul ccTLD).

EURid este o organizație europeană non-profit cu sediul principal la Diegem (Belgia) și având birouri regionale în Stockholm, Praga și Pisa. Aceasta este alcătuită din cei doi membri fondatori ai săi - DNS Belgia (registrul TLD „.be”) și Istituto di Informatica e Telematica (registrul TLD „.it”) - precum și din opt membri asociați. Aceștia sunt ARNES (registrul TLD „.si”), CZ.NIC (registrul TLD „.cz”), Business Europe (o confederație de 39 de federații legate de acest sector, din 33 de țări), Comitetul internet ECTA (Asociația Europeană a Mărcilor Comunitare), EMOTA (European Multi-channel and Online Trade Association - Asociația europeană cu mai multe canale și pentru comerț electronic), IAB Europa (Interactive Advertising Bureau - Biroul de Publicitate Interactivă), CECUA (Confederation of European Computer Users – Confederația Europeană a Asociațiilor Utilizatorilor Tehnologiilor Informației) și UEAPME (European Association of Craft, Small, and Medium-sized Enterprises - Uniunea Europeană a Artizanatului și a Întreprinderilor Mici și Mijlocii). Marie-Emmanuelle Haas, o avocată specializată în drepturile de proprietate intelectuală, a aderat la organizație ca membru independent în 2016.

5.7.1.Acțiuni înaintea Tribunalului și a Curții de Justiție a Uniunii Europene

În perioada care face obiectul raportului nu au existat acțiuni înaintea Tribunalului și a Curții de Justiție a Uniunii Europene.

5.7.2.Procedura de soluționare alternativă a litigiilor

Litigiile privind un nume de domeniu pot fi înaintate prestatorului procedurii de soluționare alternativă a litigiilor (SAL) – Curtea de Arbitraj de la Praga (Curtea Cehă de Arbitraj sau CCA).

În cursul anului 2015 au fost depuse în total 65 de noi reclamații SAL, în medie 5 plângeri pe lună. În total, au fost finalizate 68 de reclamații SAL (reclamații acceptate: 46; reclamații refuzate: 5; reclamații retrase: 2; reclamații nejustificate: 14; reclamații soluționate: 1).

În cursul anului 2016 au fost depuse în total 80 de noi reclamații SAL, cu o medie constantă, de puțin peste 6 cazuri lunar. În total, au fost finalizate 67 de reclamații SAL (reclamații acceptate: 41; reclamații respinse: 9; reclamații retrase: 2; reclamații nejustificate: 14; reclamații soluționate: 1).

Începând cu data de 1 iunie 2016, pot fi depuse reclamații pentru numele de domeniu „.eu” cu extensia în caractere chirilice („.ею”). La sfârșitul primului trimestru al anului 2017 CCA nu primise nicio reclamație pentru „.ею”.

5.7.3.Acțiuni în instanță

În perioada de referință, EURid a fost parte în următoare cauze:

STRANSKY/EURid

La 6 mai 2015 EURid a introdus IDNA2008 și asocierea homoglifelor, și și-a anunțat politica privind numele de domenii anterioare care nu mai sunt conforme cu noile norme. Politica prevede o perioadă de tranziție de un an. Până la 6 mai 2016, numele de domenii neconforme trebuiau să fi fost retrase și nu au putut fi reînregistrate. Data expirării a două nume de domeniu care nu mai erau conforme („fırstrowsports.eu” și „fırstrow.eu”) a fost prelungită după data de finalizare a tranziției, 6 mai 2016 (până la 28 februarie 2025).

Titularul ambelor nume de domeniu a intentat proces organizației EURid la o instanță din Republica Cehă referitor la unul din aceste nume de domeniu – „fırstrowsports.eu”.

Hotărârea scrisă a fost primită la 21 noiembrie 2016. Decizia oficială a instanței prevede: „O obligație este impusă pârâtului (EURid) de a asigura funcționarea numelui de domeniu «fırstrowsports.eu» până la 28 februarie 2025, întrucât articolul 13 privind termenii și condițiile EURid nu permit EURid să modifice unilateral drepturile și obligațiile titularului, acestea permit aplicarea de noi norme doar înregistrărilor ulterioare”.

Deși decizia instanței se referă numai la un nume de domeniu, „fırstrowsports.eu”, și nu se referă la „fırstrow.eu”, EURid a pus în aplicare decizia instanței pentru ambele nume de domeniu și le va menține funcționale până la data expirării - 28 februarie 2025 (dată la care acestea vor fi retrase).

Prin urmare, acest caz a fost închis.

EURid/VAN COLLEM

La 29 februarie 2016, EURid a inițiat acțiuni în justiție împotriva a doi titulari de nume de domeniu (Nanogenetics Ltd și Citizen Engineering Services Ltd), ambii având aceeași adresă profesională (29 Harley Street, Marylebone, London, W1G 9QR). Cei doi titulari înregistraseră aproximativ 1600 de nume de domeniu prin intermediul biroului de înregistrare IO Domain UK Ltd, desfășurându-și activitatea sub denumirea de „Universal Domains” și având aceeași adresă (29 Harley Street, Marylebone, London, W1G 9QR). Se pare că la adresa respectivă au fost înregistrate peste 6 000 de societăți din Regatul Unit. S-ar părea că un anume domn Van Collem a pretins că reprezintă ambii titulari ai numelui de domeniu, iar EURid are motive să creadă că dl Van Collem este, de fapt, și biroul de înregistrare.

Întrucât acest birou de înregistrare avea datorii restante în sold de 7 363,50 EUR, EURid a reziliat acordul de acreditare din cauza încălcării contractului (după mai multe atenționări).

Ca urmare a rezilierii contractului biroului de înregistrare, toți titularii de domeniu au primit un e-mail automat de notificare prin care erau invitați să își caute un alt birou de înregistrare, la alegerea lor, și să își transfere numele de domeniu la biroul de înregistrare ales. Dl Van Collem a menționat că alesese „Lifestyle International BV” (o fundație olandeză). Această societate depusese, într-adevăr,o cerere de acreditare pentru un domeniu „.eu”, dar întrucât aceasta nu finalizase cu succes procedura de acreditare, EURid nu a admis cererea sa.

EURid i-a acordat dlui Van Collem mai mult de 166 de zile calendaristice pentru a-și transfera numele de domeniu (în comparație cu cele 30-40 de zile de carantină care se acordă în mod obișnuit oricărui alt titular în circumstanțe similare).